text: POLÍTICA - 15/09/2018 10:54 / Redacció
  Ada Colau ensorra Barcelona i TOTES les ciutats espanyoles tenen menys delinqüència que la capital catalana
  Entrem a la recta final de la legislatura municipal de l'alcaldessa Ada Colau. Des que la primavera de l'any 2015, l'exportaveu de la PAH es va fer amb la meitat de la plaça Sant Jaume, la seguretat de la ciutat comtal ha estat un desastre i la capital catalana s'ha omplert de manters i delinqüència que es mou amb total impunitat.
  La capital catalana encapçala tots els rànquings delictius de les grans ciutats espanyoles: entre l'1 de gener i el 30 de juny d'aquest any, Barcelona va registrar més de 92.000 infraccions penals, un 20,5% més que en el primer semestre del 2017. Una mitjana de més de 21 per hora.
  Segons La Vanguardia, aquest increment del 20,5% en els indicadors de criminalitat en el primer semestre del 2018 sobrepassen, de molt, les xifres de Madrid (un 1% més d'infraccions penals que en el mateix període de l'any passat), València (+0,2%) o Sevilla, on en la primera meitat d'aquest any l'activitat delictiva va caure un 8,1%. Pel que fa als municipis amb més població, només Bilbao i Palma de Mallorca comparteixen aquesta tendència alcista, encara que la pujada és molt més suau que la de la Barcelona, d'un 5,5% en el cas de la primera i d'un 4,3% en el de la capital balear.